Sherlock Holmes haqida hikoyalar (1989)
„Sherlock Holmes haqida hikoyalar“ (talaffuzi: Sherlok Holms haqida hikoyalar) — shotland yozuvchisi Arthur Conan Doyle yaratgan izquvar Sherlock Holmes haqidagi hikoyalar toʻplami. Toʻplam 1989-yil Toshkent shahrida „Yulduzcha“ nahriyotida chop etilgan. Oʻzbek tilidagi mazkur toʻplamga 18 ta hikoya kiritilgan. Oʻzbekcha toʻplamga kiritilgan hikoyalar rus tilidan tarjima qilingan. Unga kiritilgan 13 hikoyani Vahob Roʻzimatov, 2 hikoyani Nabijon Boqiyev, 2 hikoyani Qodir Mirmuhammedov, 1 hikoyani Mirziyod Mirzoidov tarjima qilgan. Toʻplamdan 1966-yil „Yosh gvardiya“ nashriyotida chop etilgan „Sherlock Holmes haqida hikoyalar“ toʻplamidan olingan 12 hikoya hamda 6 yangi tarjima qilingan hikoya oʻrin olgan. Undagi 8 hikoya „The Adventures of Sherlock Holmes“ („Sherlock Holmes sarguzashtlari“) (1892), 3 hikoya „The Memoirs of Sherlock Holmes“ („Sherlock Holmesning memuarlari“) (1894), 5 hikoya „The Return of Sherlock Holmes“ („Sherlock Holmesning qaytishi“) (1905), 2 hikoya „His Last Bow“ („Uning soʻngi taʼzimi“) (1917) toʻplamlaridan olingan. Mazkur toʻplamni tayyorlashda quyidagi shaxslar ishtirok etgan: Shoyim Boʻtayev – muharrir, E. Kigay – rassom, F. Basharova – rasmlar muharriri, T. Lukyanova – texnik muharrir, Sh. Soatova – musahhih. Kitob adadi – 150 000 nusxa.